Hlutir fara að skýrast í leigumálum Landbúnaðarháskólans Þann 1. apríl síðastliðinn rann út frestur til að sækja um leigu á jörðunum Hesti og Mávahlíð sem eru í eigu Landbúnaðarháskóla Íslands . Skólinn hefur rekið fjárbú sitt að Hesti og skal jörðin leigjast út með fjárstofni . Alls sóttu 12 aðilar um , eins og greint hefur verið frá í Skessuhorni . „ Ég skipaði þriggja manna valnefnd sem nú hefur farið yfir umsóknirnar og valið fjóra út til nánara samtals . Valnefnin hefur kynnt mér niðurstöðu sína og er nú í dag að ræða við þessa umsækjendur . Í framhaldinu verður ákveðið hverjum verður boðið að ganga til samninga . Það er brýnt að þetta mál gangi hratt fyrir sig . Vorverkin í fjárbúskapnum eru handan við hornið . Við stefnum á að það liggi fyrir í lok mánaðarins hver verði leigutaki , “ segir Björn Þorsteinsson rektor Landbúnaðarháskólans í samtali við Skessuhorn . Skýrist brátt með nýtingu fleiri húsa Frestur til að sækja um rekstur á félags - og veitingaaðstöðunni í gömlu hestaréttinni há Hvanneyri ( Kollubar ) rann síðan út 10. apríl . Í auglýsingu þar um var einnig tilgreint að til greina tæki að útvíkka starfsemina og láta hana ná til fleiri af gömlu byggingunum á Hvanneyri , það er Skólastjórahússins , Gamla skólans og Gamla bútæknihússins . „ Samningur sem var 2005 um reksturinn á húsnæði Kollubars rann út . Það var ákveðið að setja þetta í opið útboð . Ég fann fyrir miklum áhuga í samfélaginu hér á Hvanneyri til að móta nýja framtíðarsýn fyrir þessar byggingar og þá jafnvel í stærra samhengi en verið hefur . Það eru svo mikil verðmæti fólgin í nýsköpunarvilja fólksins á staðnum og sjálfsagt að virkja þau . Fimm aðilar sendu inn umsóknir og lögðu fram hugmyndir sínar . Flestar komu frá heimafólki og allar frá fólki í sveitarfélaginu . Þær endurspegla allar mikinn áhuga og fela í sér hugmyndir um nýsköpun í menningarstarfsemi og ferðaþjónustu . Ég hef umsóknirnar til umsagnar til nokkurra ráðgefandi aðila og vænti svara frá þeim núna í vikunni . Væntanlega verður ákveðið í vikunni við hverja við göngum til samninga og niðurstaða liggi fyrir í lok mánaðar . Ég hef góða von um að sá kraftur sem er í fólkinu okkar geti leitt til þess að gamla torfan svokallaða hér á Hvanneyri fái hlutverk til framtíðar , “ segir Björn Þorsteinsson .